ལྷག་པར་རྩོམ་པ་པོས་བཤད་ན་འདོད་པའི་བརྩམས་ཆོས་འདིའི་བརྗོད་སྙིང་གཙོ་བོ་ནི་ཟླ་བའི་ལག་ཏུ་གཞུང་གི་བྱ་བ་ངོ་མ་ཞིག་མ་རེག་པས་གྲོང་ཁྱེར་ཆེན་པོ་ནས་འཚོ་བར་དཀའ་སྡུག་བྱུང་བ་དང་རང་གི་དགའ་མ་ཤོར་བ།མཐའ་མར་ཕ་ཡུལ་མ་གཏོགས་འགྲོ་ས་མེད་པ་ལྟ་བུ་ཞིག་ཏུ་ཆགས་པ་དེ་རེད།རྩོམ་པ་པོས་འདི་འདྲའི་བརྗོད་བྱ་ཞིག་གདམ་གསེས་བྱེད་པ་དེའང་ཁོང་གི་སྔོན་ཐོན་གྱི་འཇིག་རྟེན་ལྟ་ཚུལ་གྱིས་མཛུབ་ཁྲིད་བྱས་ཤིང་འཚོ་བའི་མྱོང་གོམས་ཕུན་སུམ་ཚོགས་པ་གསོག་འཇོག་བྱས་པ་དང་མཐུན་མིན་གྱི་མིག་རྒྱང་གིས་དེང་རབས་བོད་ཀྱི་སྤྱི་ཚོགས་དང་སྒོས་སུ་སློབ་ཆེན་མཐར་ཕྱིན་མ་ཐག་པའི་བོད་རིགས་ན་གཞོན་ཚོའི་ལས་དབང་ལ་མནོ་བསམ་ཡང་ཡང་བཏང་བའི་ཐོན་དངོས་ཤིག་ནི་ཅི་ལ་མིན།ཟླ་བ་དང་ཟླ་བའི་ལས་དབང་ནི་བོད་རིགས་ན་གཞོན་པ་མང་པོ་ཞིག་གི་ལས་དབང་ཡིན་ཏེ་རྩོམ་པ་པོས་གཟུགས་བཀོད་བསམ་གཞིག་གི་ཐབས་ལམ་སྤྱད་དེ་བོད་ཀྱི་ན་གཞོན་མང་པོའི་ལས་དབང་ཟླ་བའི་སྟེང་ལ་སྦྱར་ཏེ་མི་སྣ་དེ་དཔེ་མཚོན་རང་བཞིན་ཅན་དུ་བསྒྱུར།ཁོའི་ལས་དབང་དེའང་མར་ངོའི་ཟླ་བ་བཞིན་མར་ནས་མར་དུ་འགྲིབ་པ་རེད།རྩོམ་པ་པོས་བསྔགས་པར་འདོད་པ་ནི་དུས་རབས་ཉེར་གཅིག་པའི་ནང་དུ་བོད་ཀྱི་བྱིས་པ་མང་པོ་སློབ་གྲྭར་འགྲིམས་ནས་བཅུ་ཕྲག་རིག་པའི་གནས་ཀྱི་ཁྱད་མཚར་རྩེད་འཇོ་ལ་གཡེང་བ་དང་ཤེས་རིག་གི་བདུད་རྩི་འཐུང་བཞིན་རང་ཉིད་ལ་ཡིད་ཆེས་དང་རང་སེམས་ལ་ང་རྒྱལ་དང་སྤོབས་པ་ལྡན་པ།འཚོ་བར་སྤྲོ་སེམས་བཅངས་ཏེ་མ་འོངས་པར་འཆར་གཞི་འཐེན་ཞིང་སྙན་ངག་གི་མཛེས་མ་ལོངས་སུ་སྤྱད་དེ་བོད་རང་གི་སྐད་དང་ཡི་གེ་སྲོག་རྩ་བྱས་པའི་རྩིག་ལག་རིག་གནས་དག་རྒྱུན་འཛིན་དང་དར་སྤེལ་བྱེད་རྩིས་ཡོད་པའི་སྤོབས་པ་དང་གསོན་ཤུགས་ཡིན་ལ།དགག་རྒྱག་བྱེད་ས་ནི་རྙོག་འཛིང་མུན་ནག་གི་སྤྱི་ཚོགས་དང་བྱེ་བྲག་ཏུ་བོད་རང་གི་ཕ་ས་ཕ་ཡུལ་ཙོང་ཁའི་འདབས་རོལ་གྱི་ཟི་ལིང་གྲོང་ཁྱེར་ན་བོད་ཀྱི་ལས་ཁུངས་ཉུང་ཉུང་ཞིག་ལས་མེད་པར་མ་ཟད་བོད་ཀྱི་ན་གཞོན་མང་པོའི་ལག་ཏུ་གཞུང་གི་བྱ་བ་ངོ་མ་རེག་རྒྱུར་ཤིན་ཏུ་དཀའ་བའི་གནས་ཚུལ་དང་།བོད་ཀྱི་ལས་བྱེད་པ་མགོ་བ་དག་ལ་རྒྱང་རིང་བའི་མིག་རྒྱང་མེད་པ་དང་ཤེས་རིག་དང་ཡོན་ཏན་ཅན་ལ་མི་དགའ་བ་དང་ཕྲག་དོགས་བྱེད་པ་དང་ཕྱོགས་རིས་འཐེན་པ་སོགས་རུལ་སུངས་དང་མགོ་འཐོམ་གྱི་གནས་ཚུལ་སོགས་རེད།